Rådets afgørelse

af 28. januar 2002

om de principper, prioriteter, mellemliggende mål og betingelser, der skal indgå i tiltrædelsespartnerskabet med Polen

(2002/91/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber(1), særlig artikel 2,

under henvisning til forslag fra Kommissionen, og

ud fra følgende betragtninger:

(1) Det Europæiske Råd i Luxembourg udtalte, at tiltrædelsespartnerskabet er et nyt instrument, som udgør hovedaksen i den styrkede førtiltrædelsesstrategi.

(2) I forordning (EF) nr. 622/98 fastlægges det, at Rådet med kvalificeret flertal på forslag af Kommissionen træffer afgørelse om de principper, prioriteter, mellemliggende mål og betingelser, der skal indgå i hvert tiltrædelsespartnerskab, og som forelægges hvert ansøgerland, samt om senere væsentlige tilpasninger heraf.

(3) Fællesskabets bistand er betinget af, at en række væsentlige elementer iagttages, herunder navnlig overholdelse af de forpligtelser, der følger af Europaaftalerne, og at der gøres fremskridt i retning af opfyldelse af Københavnskriterierne. Hvis et væsentligt element ikke er til stede, kan Rådet med kvalificeret flertal på forslag af Kommissionen træffe passende foranstaltninger med hensyn til enhver form for førtiltrædelsesbistand.

(4) Det Europæiske Råd i Luxembourg besluttede, at gennemførelsen af tiltrædelsespartnerskabet og fremskridtene med overtagelsen af regelværket skal gennemgås i Europaaftalens organer.

(5) I Kommissionens periodiske rapport fra 2001 gives der en objektiv analyse af Polens forberedelser til medlemskab og indkredses en række prioriterede områder, hvor der skal gøres en yderligere indsats.

(6) Polen bør for at forberede sig til medlemskab fortsat ajourføre sit nationale program for overtagelsen af regelværket; dette program bør indeholde en tidsplan for virkeliggørelsen af de prioriteter og mellemliggende mål, der er fastlagt i tiltrædelsespartnerskabet.

(7) Polen vil skulle sikre, at de relevante retlige og administrative strukturer til programmering, koordination, forvaltning, kontrol og evaluering af EF-førtiltrædelsesmidlerne er på plads -

TRUFFET FØLGENDE AFGØRELSE:

Artikel 1

I overensstemmelse med artikel 2 i forordning (EF) nr. 622/98 er de principper, prioriteter, mellemliggende mål og betingelser, der skal gælde for tiltrædelsespartnerskabet for Polen, fastlagt i bilaget hertil, som udgør en integrerende del af denne afgørelse.

Artikel 2

Gennemførelsen af tiltrædelsespartnerskabet gennemgås i Europaaftalens organer og gennem de relevante organer i Rådet, som Kommissionen regelmæssigt skal aflægge rapport til.

Artikel 3

Denne afgørelse får virkning på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 28. januar 2002.

På Rådets vegne

J. Piqué i Camps

Formand

(1) EFT L 85 af 20.3.1998, s. 1.

BILAG

1. Indledning

På sit møde i Luxembourg i december 1997 besluttede Det Europæiske Råd, at tiltrædelsespartnerskabet skulle udgøre hovedaksen i den styrkede førtiltrædelsesstrategi, idet det danner en samlet ramme om alle former for bistand til ansøgerlandene. På den måde målretter Fællesskabet sin bistand efter de enkelte ansøgerlandes specifikke behov, således at der ydes støtte til at løse særlige problemer med henblik på tiltrædelse.

Der blev truffet afgørelse om det første tiltrædelsespartnerskab for Polen i marts 1998. I overensstemmelse med bestemmelserne i forordning (EF) nr. 622/98 (artikel 2) blev tiltrædelsespartnerskabet revideret en første gang i december 1999, således at der blev taget hensyn til den videre udvikling i Polen. Denne revision er baseret på et forslag fra Kommissionen efter konsultation med Polen og bygger på analysen i Kommissionens periodiske rapport fra 2001 om Polens fremskridt mod tiltrædelse.

2. Mål

Formålet med tiltrædelsespartnerskabet er inden for en enkelt ramme at fastlægge de prioriterede områder for den yderligere indsats, der er identificeret i Kommissionens periodiske rapport fra 2001 om Polens fremskridt mod medlemskab af Unionen, tillige med de finansielle midler til at hjælpe Polen med at realisere disse prioriteter samt vilkårene for bistanden. Tiltrædelsespartnerskabet danner grundlag for en række policy-instrumenter, som vil blive benyttet til at hjælpe ansøgerlandene i deres forberedelser til medlemskab. De omfatter bl.a. det reviderede nationale program for overtagelsen af regelværket, der er udarbejdet af Polen, finanstilsynsproceduren forud for tiltrædelse, det økonomiske førtiltrædelsesprogram, førtiltrædelsespagten om organiseret kriminalitet samt de nationale udviklingsplaner, planerne for udvikling af landdistrikter, en national beskæftigelsesstrategi i overensstemmelse med Den Europæiske Beskæftigelsesstrategi og andre sektorspecifikke planer, der kræves for deltagelse i strukturfondene efter medlemskab og for gennemførelse af ISPA og SAPARD før tiltrædelsen. Hvert af disse instrumenter er af forskellig art og forberedes og implementeres efter specifikke procedurer og kan støttes med førtiltrædelsesbistand. De udgør ikke en integrerende del af partnerskabet, men de prioriteter, de indeholder, vil være forenelige med det.

3. Principper

De vigtigste prioriterede områder, der er indkredset for hvert ansøgerland, vedrører dets evne til at påtage sig forpligtelserne til at opfylde Københavnskriterierne, ifølge hvilke det for medlemskab kræves, at:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i EU

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

På sit møde i Madrid i 1995 understregede Det Europæiske Råd, at ansøgerlandene skulle tilpasse deres administrative strukturer for at sikre en harmonisk anvendelse af Fællesskabets politikker efter tiltrædelsen, og i Luxembourg i 1997 fremhævede det, at omsætning af Fællesskabets regelværk i national lovgivning var en nødvendig, men ikke i sig selv tilstrækkelig betingelse; det er også nødvendigt at sikre, at det faktisk anvendes. På Det Europæiske Råds møder i Feira og Göteborg i henholdsvis 2000 og 2001 blev det bekræftet, at det var af afgørende betydning, at ansøgerlandene var i stand til at gennemføre og håndhæve regelværket, og at dette krævede en væsentlig indsats fra ansøgerlandenes side med hensyn til at styrke de administrative og retlige strukturer.

4. Prioriteter og mellemliggende mål

I Kommissionens periodiske rapporter understreges det foruden de fremskridt, der allerede er gjort, hvilken indsats ansøgerlandene endnu skal gøre på visse områder for at forberede sig på tiltrædelse. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte lande, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med Polen. De prioriteter, der er opført i det reviderede tiltrædelsespartnerskab, er blevet udvalgt på det grundlag, at det er realistisk at forvente, at Polen kan indfri dem fuldt ud eller sikre en væsentlig udvikling i løbet af de næste to år (2002-2003). Blandt de angivne prioriteter er de anliggender, der kræver en særlig hurtig indsats, blevet fremhævet som sådan. Fremskridtene med realiseringen af prioriteterne i tiltrædelsespartnerskabet for 1999 er vurderet i den periodiske rapport for 2001. Denne vurdering ligger til grund for prioriteterne for det aktuelle partnerskab.

Polen forelagde i juni 2001 en ajourført version af det nationale program for overtagelsen af regelværket (NPAA). NPAA indeholder en tidsplan for virkeliggørelsen af prioriteterne og de mellemliggende mål, som er baseret på tiltrædelsespartnerskabet for 1999, med angivelse af de fornødne administrative strukturer og finansielle ressourcer.

I tiltrædelsespartnerskabet angives de prioriterede indsatsområder for Polens forberedelser til medlemskab. Polen vil ikke desto mindre skulle tage fat om alle de punkter, der er indkredset i den periodiske rapport fra 2001. Det er også vigtigt, at Polen opfylder forpligtelserne med hensyn til tilnærmelse af lovgivning og gennemførelse af regelværket i henhold til de forpligtelser, der er indgået i Europaaftalen og inden for rammerne af forhandlingsprocessen. Det skal nævnes, at indarbejdningen af regelværket i lovgivningen ikke i sig selv er tilstrækkeligt; det er også nødvendigt at sikre, at det faktisk anvendes efter samme standarder som dem, der gælder i EU. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens periodiske rapport fra 2001 er der indkredset følgende prioriteter og mellemliggende mål for Polen. Disse prioriteter er opstillet i overensstemmelse med strukturen i den periodiske rapport(1).

Politiske kriterier

Demokrati og retsstatsforhold

- Forbedre retssystemets funktion ved en modernisering af rekruttering, uddannelse, logistisk og kontormæssig støtte; forbedre offentlighedens adgang til domstolene; revidere graden af immunitet i overensstemmelse med internationale standarder; indføre en national uddannelsesstandard for retsembedsmænd.

- Fortsætte med at gennemføre tjenestemandslovgivningen under behørig hensyntagen til spørgsmålet om løn og uddannelse og oprette en permanent uddannelsesordning for den offentlige tjeneste, særlig med berøring til Fællesskabets regelværk.

- Gennemføre en omfattende strategi for bekæmpelse af korruption.

Økonomiske kriterier

- Opretholde makroøkonomisk og budgetmæssig stabilitet med henblik på at sikre holdbarheden af de offentlige finanser på mellemlang sigt.

- Gøre yderligere fremskridt med de institutionelle rammer for markedsøkonomien og forsvarlig forvaltning af den økonomiske politik (særlig i forbindelse med forvaltning af offentlige udgifter og en yderligere fiskal decentralisering).

- Fortsætte med at forbedre den polske økonomis konkurrenceevne og opgradere kvalifikationerne især i landdistrikter og de østlige grænseområder, navnlig gennem udvikling af SMV'er og menneskelige ressourcer.

- Arbejde videre med strukturreformerne, navnlig ved at forbedre den måde, arbejdsmarkederne fungerer på, og ved at fortsætte processen for privatisering af statsejede virksomheder, særlig i energisektoren og de resterende statsejede finansieringsinstitutioner.

- Fortsætte omstruktureringen af stålsektoren (især med foranstaltninger som led i et omfattende sektorprogram for genskabelse af levedygtighed, herunder kontrol med statsstøtte og en passende kapacitetsnedskæring); fuldføre omstruktureringen af kulsektoren.

- Omstrukturere de polske jernbaner med sigte på finansiel bæredygtighed.

- Fortsætte med at forbedre jordmarkedets funktion og færdiggøre matriklen.

Evne til at påtage sig forpligtelserne ved medlemskab

Frie varebevægelser

- Behov for særlig hurtig indsats: vedtagelse og gennemførelse af afledt ret vedrørende lægemidler.

- Fortsætte overtagelsen af direktiverne efter den nye metode og dermed forbundne vedtagne europæiske standarder.

- Vedtage og gennemføre manglende lovgivning om standardisering.

- Fortsætte med overtagelsen og gennemførelsen af lovgivning om levnedsmidler og rationalisering og styrkelse af levnedsmiddelkontroladministrationen samt uddannelse af inspektører og levnedsmiddelproducenter, sideløbende med at systemet med godkendelse inden markedsføring ophæves.

- Fortsætte med overtagelsen og gennemførelsen af lovgivningen vedrørende de traditionelle sektorer, navnlig om medicinske anordninger, kemiske produkter og motorkøretøjer.

- Etablere et velfungerende markedstilsynssystem og sørge for oprettelse af implementeringsstrukturer for alle sektorer.

- Vedtage og gennemføre et program for afskaffelse af resterende ikke-toldmæssige hindringer for markedsadgang.

- Inden udgangen af 2002 afskaffe klausulen for national præference ved offentlige indkøb og dermed åbne adgang for alle EF-virksomheder til kontrakttildelingsprocedurerne i Polen. Indføre SIMAP (informationssystemet for offentlige kontrakter).

- Fortsætte screeningen af lovgivningen på det ikke-harmoniserede område og sikre, at den er i overensstemmelse med artikel 28 til 30 i EF-traktaten, og færdiggøre de administrative ordninger for den fremtidige overvågning på dette område.

Fri bevægelighed for personer

- Styrke de relevante administrative strukturer til koordinering af det sociale sikringssystem.

- Fuldføre tilpasningen i forbindelse med gensidig anerkendelse af erhvervskvalifikationer og eksamensbeviser og etablere de fornødne administrative strukturer.

- Med hensyn til erhvervskvalifikationer, der er erhvervet før harmoniseringen, bør Polen lægge vægt på at træffe foranstaltninger til at sikre, at alle fagfolk fra og med tiltrædelsen kan opfylde kravene i henhold til direktiverne.

Fri udveksling af tjenesteydelser

- Behov for særlig hurtig indsats: udvikle overvågnings- og tilsynsmyndigheder, særlig for finansielle tjenesteydelser.

Frie kapitalbevægelser

- Behov for særlig hurtig indsats: ændre sektorlovgivning, der begrænser udenlandske direkte investeringer, afskaffe resterende restriktioner.

- Styrke tilsyns- og reguleringsinstanserne, derunder den finansielle efterretningsenhed.

- Fuldføre tilpasningen af lovgivningen til andet direktiv om bekæmpelse af hvidvaskning af penge.

- Gradvis liberalisere kortfristede kapitalbevægelser.

- Sikre efterlevelse af henstillingerne fra Financial Action Task Force.

Selskabslovgivning

- Behov for særlig hurtig indsats: gennemføre loven om ophavsret og beslægtede rettigheder med ændringer.

- Behov for særlig hurtig indsats: fortsætte med at forbedre håndhævelsen af intellektuel og industriel ejendomsret på administrativt plan og ved domstolene; udvide bekæmpelsen af piratkopiering og varemærkeforfalskning samt uddannelsen af håndhævelsesinstanserne, herunder dommere og anklagere; sikre en bedre koordination mellem lovhåndhævelsesinstanserne.

- Tage de nødvendige skridt til at sikre samme niveau af beskyttelse af industriel ejendomsret, hvad angår lægemidler.

Konkurrencepolitik

- Behov for særlig hurtig indsats: forbedre gennemsigtigheden i og strømmen af data, særlig med hensyn til oplysninger om statsstøtte, der viser en troværdig håndhævelse af reglerne.

- Vedtage og gennemføre et program for tilpasning af den eksisterende støtte i særlige økonomiske zoner.

- Foretage en indgående analyse af og opfylde forpligtelserne i henhold til Fællesskabets regelværk, hvad angår statsstøtte til følsomme sektorer, særlig motorkøretøjs- og stålindustrien.

- Styrke antitrust- og statsstøttemyndighederne og -procedurerne og sørge for koordination og uddannelse på alle niveauer.

- Sikre, at antitrust- og statsstøtteregler anvendes. Bevidstgøre markedsaktørerne og støtteydere om reglerne. Intensivere uddannelsen af retsvæsenet specifikt i antitrust- og statsstøtteanliggender.

Landbrug

- Behov for særlig hurtig indsats: modernisere landbrugsadministrationens kapacitet og fuldføre forberedelserne til gennemførelse og praktisk anvendelse af den fælles landbrugspolitiks forvaltningsmekanismer, særlig det integrerede forvaltnings- og kontrolsystem og det udbetalende organ og forberedelserne til indførelse af ordningen for forvaltning af mælkekvoter, samt implementering og håndhævelse af lovgivning om dyre- og plantesundhed og om fødevaresikkerhed.

- Styrke de administrative strukturer til udformning, gennemførelse, forvaltning, overvågning, kontrol og evaluering af EF-finansierede programmer for udvikling af landdistrikter.

- Behov for særlig hurtig indsats: tilpasse og gennemføre veterinærlovgivningen og standarder for fødevaresikkerhed.

- Opgradere inspektionsarrangementerne, særlig ved de fremtidige ydre grænser, og fortsætte gennemførelsen af det omfattende udviklingsprogram for dyre- og plantesundhedsadministrationen ved grænsestederne. Fuldføre systemet for mærkning og registrering af dyr. Gennemføre nationale laboratorieplaner for test- og diagnosefaciliteter, særlig den nationale referencelaboratorium; sørge for passende uddannelse i tilsyn med sygdomme og EF's dyresundhedslovgivning på alle niveauer.

- Fuldføre gennemførelsen af lovgivningen om overførbar spongiform encephalopati, plantepas, maksimalgrænseværdier for restkoncentrationer og husdyrs ernæring, og sikre implementering og håndhævelse, herunder testning for dyresygdomme, især overførbar spongiform encephalopati, i overensstemmelse med regelværket.

- Fortsætte med at modernisere forarbejdningsanlæg til landbrugsfødevarer, således at de kan overholde EF-standarderne for levnedsmiddelsikkerhed og -lovgivning. Implementere systemer for kontrol med fødevarehygiejne, behandling af animalsk affald, modernisere mejerier, programmer for kontrol med restprodukter og zoonose.

Fiskeri

- Fuldføre etableringen af passende administrative strukturer og udstyr på centralt og regionalt plan til at varetage gennemførelsen af den fælles fiskeripolitik, herunder forvaltningsressourcer, inspektion og kontrol af fiskeri, markedspolitik, strukturprogrammer, der samfinansieres af det finansielle instrument til udvikling af fiskeriet, et fiskerfartøjsregister og en forvaltningsplan for flådekapaciteten i overensstemmelse med de disponible fiskeressourcer.

Transportpolitik

- Fortsætte med at tilpasse lovgivning og styrke den administrative kapacitet inden for vejtransport (særlig med hensyn til adgang til erhvervet, tekniske standarder og sikkerhedsstandarder, akseltryk og dimensioner) og søtransport (særlig skibsrapportering, standarder for sikkerhed til søs og klassificeringskrav); fortsætte tilpasningen og etablere de nødvendige administrative strukturer inden for lufttransport (særlig sikkerhed i luften og lufttrafikstyring).

- Fortsætte lovgivningstilpasningen og omstruktureringen inden for jernbanesektoren med henblik på at implementere det reviderede regelværk vedrørende jernbaner samt lægge særlig vægt på at oprette en uafhængig infrastrukturforvaltning og -tilsynsmyndighed.

- Fortsætte lovtilpasningen under hensyntagen til den seneste udvikling og styrke den administrative kapacitet inden for sikkerhed til søs (især skibsrapportering, standarder for sikkerhed til søs og klassifikationskrav) for at forbedre den polske flådes flagstatspræstation.

Beskatning

- Foretage lovgivningstilpasning, navnlig moms- og punktafgiftsordningerne, herunder overgangsmomsordningen.

- Afskaffe diskriminerende afgifter på import fra EF.

- Sikre, at nye afgiftsforanstaltninger og bestående lovgivning er i overensstemmelse med principperne i adfærdskodeksen for erhvervsbeskatning.

- Gennemføre den nationale strategi for forbedring af opkrævningen af skatter og indtægter og styrke den administrative kapacitet, herunder kontrol- og håndhævelsesprocedurer og administrativt samarbejde og gensidig bistand.

- Gennemføre direktivet om den generelle ordning for punktafgiftspligtige varer, om oplægning og omsætning heraf samt om kontrol hermed.

- Behov for særlig hurtig indsats: udvikle IT-systemer med henblik på elektronisk dataudveksling med Fællesskabet og dets medlemsstater.

Økonomisk og monetær union

- Befæste den polske nationalbanks uafhængighed.

Statistik

- Yderligere forbedre den statistiske kvalitet og dækning; sikre passende ressourcer til en yderligere styrkelse af den statistiske kapacitet, også på regionalt plan.

- Yderligere tilpasse og harmonisere landbrugsstatistikkerne og de statistiske systemer.

Socialpolitik og beskæftigelse

- Fuldføre lovgivningstilpasningen og sikre en korrekt gennemførelse af EF-lovgivningen på områderne arbejdsret, ligestilling og sundhed og sikkerhed på arbejdspladsen. Styrke de dertil knyttede forvaltnings- og håndhævelsesstrukturer, herunder arbejdsinspektoraterne. Vedtage lovgivning om ikke-diskrimination og opstille en tidsplan for gennemførelsen.

- Tilpasse det nationale tilsyns- og kontrolsystem for smitsomme sygdomme og sundhedsovervågnings og -oplysningssystemet til EU-kravene.

- Fortsætte med at støtte arbejdsmarkedets parters kapacitetsopbygningsbestræbelser, særlig med henblik på deres fremtidige rolle ved udarbejdelsen og gennemførelsen af EF's beskæftigelses- og socialpolitik, også Den Europæiske Socialfond, navnlig gennem en uafhængig topartsdialog mellem parterne.

- Udarbejde en national strategi, herunder dataindsamling, med sigte på fremtidig deltagelse i den europæiske strategi for social integration.

Energi

- Fortsætte med forberedelserne til det indre energimarked (fuldføre tilpasningen til el- og gasdirektiverne, herunder afskaffelse af prisfordrejninger og konsolidering af tilsynsmyndigheden).

- Fortsætte med tilpasningen til olielagerkravene på et ikke-diskriminerende og gennemsigtigt grundlag og gøre fremskridt med virkelig at oprette lagrene, herunder de nødvendige investeringer i lagerkapacitet, til at dække 90 dages behov.

- Yderligere forbedre energieffektiviteten og anvendelsen af vedvarende energikilder og styrke de relevante institutioner på området.

- Gennemføre henstillingerne i Rådets rapport om nuklear sikkerhed i udvidelsessammenhæng med særlig opmærksomhed på prioriteterne i rapporten.

Telekommunikation og informationsteknologi

- Behov for særlig hurtig indsats: fuldføre tilpasningen til Fællesskabets regelværk og sikre gennemsigtig og effektiv implementering.

- Befæste den nationale teletilsynsmyndighed.

Kulturpolitik og audiovisuel politik

- Fuldføre lovgivningstilpasningen og fortsætte med at styrke den uafhængige TV- og radiotilsynsmyndigheds kapacitet.

Regionalpolitik og koordination med strukturinstrumenterne

- Udarbejde den nationale udviklingsplan og fastlægge gennemførelsesstrukturen i den endelige plan.

- Oprette instanser til implementering af strukturfondene og samhørighedsfonden, særlig forvaltningsmyndigheden og den udbetalende myndighed; fastlægge en klar ansvarsfordeling.

- Sikre en effektiv koordination mellem ministerier og klarlægge ansvaret for regionalpolitiske anliggender.

- Oprette de fornødne tilsyns- og evalueringssystemer for strukturfondene, særlig forhåndsevaluering, og til indsamling og behandling af de relevante statistiske oplysninger og indikatorer, herunder regionalstatistikker til forhåndsevaluering.

- Forbedre budgetsystemet i overensstemmelse med standarderne for strukturfondene; indføre finanskontrolordninger for forvaltningen af strukturfondene, oprette og bemande de fremtidige forvaltnings- og udbetalingsmyndigheder til forvaltning af strukturfondene.

- Foretage de tekniske forberedelser af projekter, der kan finansieres med bistand fra struktur- og samhørighedsfondene (forberedte projekter).

Miljø

- Fuldføre overtagelsen af Fællesskabets regelværk med vægten særlig lagt på vandkvalitet (ved vedtagelse af loven om vand med tilhørende ministerielle bekendtgørelser) og industriforurening.

- Fortsætte med gennemførelsen af Fællesskabets regelværk, særlig hvad angår luftkvalitet (herunder forbedring af overvågningsnettet), affaldsforvaltning (ved fuldstændig gennemførelse af direktiverne om affald og farligt affald, udarbejdelse af affaldsforvaltningsplaner og forbedring af genvindings- og udvælgelsessystemet), vandkvalitet (med vægten særlig lagt på spildevandsbehandling i byområder med over 100000 (personækvivalenter), udarbejdelse af en fortegnelse over udledninger af farlige stoffer, fuldstændig gennemførelse af direktiverne om drikkevand, overfladevands kvalitet og nitratforurening fra landbruget) og industriforurening (herunder udstedelse af tilladelser i henhold til IPPC-direktivet).

- Fortsætte med at styrke den administrative kapacitet, overvågnings- og håndhævelseskapaciteten på nationalt, regionalt og lokalt plan, med vægten særlig lagt på udstedelse af tilladelser og planlægning og oprettelse af institutioner til at gennemføre direktiverne om kemiske produkter (også akkrediterede laboratorier) samt naturbeskyttelse.

- Fortsætte med at integrere miljøbeskyttelseskravene ved fastlæggelse og gennemførelse af alle andre sektorpolitikker med sigte på at fremme bæredygtig udvikling.

Forbruger- og sundhedsbeskyttelse

- Fortsætte tilpasningen af lovgivning, styrke markedstilsynet og regelhåndhævelsen, også gennem en styrkelse af forbrugerorganisationer og forbrugeroplysning.

Samarbejde om retlige og indre anliggender

- Sikre, at Schengen-handlingsplanen gennemføres.

- Fortsætte forberedelserne til den fremtidige deltagelse i Schengen-informationssystemet med oprettelse af nationale databaser og registre.

- Fortsætte med at modernisere udstyret og opgradere bemandingen ved grænseovergangsstederne og tillige ved de grønne og blå grænser, særlig ved Unionens fremtidige ydre grænse; afsætte passende nationale budgetmæssige og administrative ressourcer; fuldføre tilpasningen til den fælles visumpolitik.

- Sørge for fuldt samarbejde mellem nationale lovhåndhævelsesinstanser og tilsvarende EU-instanser ved at levere den nødvendige administrative og logistiske støtte; tilpasse lovgivningen om databeskyttelse; tilpasse overvågningen på tværs af grænsen, oprette tjenester til bekæmpelse af kriminalitet, der er udelukkende civilt koordineret.

- Vedtage og gennemføre en strategi til bekæmpelse af organiseret kriminalitet (fra forebyggelse til retsforfølgelse); bekæmpe menneskesmugling; vedtage og gennemføre en strategi for bekæmpelse af narkotika, herunder oprettelse af et nationalt narkotikaknudepunkt til at samarbejde med Det Europæiske Overvågningscenter for Narkotika og Narkotikamisbrug; gribe effektivt ind mod hvidvaskning af penge og økonomisk kriminalitet.

- Forbedre det interne samarbejde i politiet og med andre lovhåndhævelsesinstanser og med domstolene, særlig for at styrke kampen mod organiseret kriminalitet og undgå overlapninger i undersøgelser.

- Tage de nødvendige skridt til at sikre anvendelsen af Fællesskabets instrumenter vedrørende domstolssamarbejde i civilsager.

- Tage de nødvendige skridt til at fuldføre tilpasningen til konventionen om beskyttelse af De Europæiske Fællesskabers finansielle interesser og dens protokoller.

Toldunion

- Behov for særlig hurtig indsats: gennemføre virksomhedsstrategien for toldvæsenet til tiden og særlig gennemføre IT-strategien for den polske toldadministration. Udvikle IT-systemer med henblik på elektronisk dataudveksling mellem EF og Polen.

- Styrke den integrerede grænseforvaltning, herunder samarbejde med de nationale partnertjenester og nabolandene om at fastlægge integrerede fælles arbejdsprocedurer.

- Implementere den integrerede tarif og moderniseringsstrategien for toldadministrationen, også på regionalt plan.

- Sikre ensartet anvendelse af toldlovbogen overalt i landet.

- Fuldføre tilpasningen vedrørende de forenklede fremgangsmåder; styrke det polske toldvæsens administrative og operationelle kapacitet (navnlig hvad angår grænseforvaltning og koordination mellem lovhåndhævende instanser).

- Fortsætte bestræbelserne på at bekæmpe toldsvig.

Eksterne forbindelser

- Tage de nødvendige skridt til at sikre, at alle internationale traktater eller aftaler, herunder bilaterale investeringsaftaler, der er uforenelige med Fællesskabets regelværk, genforhandles eller opsiges ved tiltrædelsen.

Finanskontrol

- Behov for særlig hurtig indsats: færdiggøre lovgivningen om offentlig intern finanskontrol og den relevante afledte ret på nationalt og regionalt plan; oprette en central instans for koordination og harmonisering af metoder til finansforvaltning og -kontrol samt til intern revision i alle statslige instanser; oprette afdelinger for intern revision/kontrol i udgiftsinstanser.

- Sikre interne revisorers funktionelle uafhængighed på både centralt og decentralt plan. Styrke de offentlige interne finansielle kontrolfunktioner gennem en forbedring af den administrative kapacitet.

- Styrke begrebet om ledelsesansvarliggørelse.

- Bringe den øverste kontrolinstans' aktiviteter på linje med internationale standarder og EF-standarder.

- Befæste enheden for bekæmpelse af bedrageri.

- Fortsætte indsatsen for at sikre korrekt brug, kontrol, overvågning og evaluering af EF's førtiltrædelsesfinansiering som en nøgleindikator for Polens evne til at anvende regelværket om finanskontrol.

5. Programmering

For perioden 2000-2006 omfatter den finansielle bistand til Polen foruden Phare støtte til førtiltrædelsesforanstaltninger inden for landbrug og udvikling af landdistrikter gennem førtiltrædelsesinstrumentet SAPARD (Rådets forordning (EF) nr. 1268/99, EFT L 161 af 26.6.1999, s. 87) og støtte til infrastrukturprojekter på områderne miljø og transport gennem strukturinstrumentet ISPA (Rådets forordning (EF) nr. 1267/99, EFT L 161 af 26.6.1999, s. 73) hvorunder foranstaltninger i lighed med samhørighedsfonden prioriteres i førtiltrædelsesperioden. Polen kan inden for rammerne af disse nationale tildelinger også finansiere en del af sin deltagelse i EF-programmer, herunder rammeprogrammer for forskning og teknologisk udvikling og uddannelses- og virksomhedsprogrammer. Desuden vil Polen få adgang til finansiering fra multilandeprogrammer og horisontale programmer, der direkte relaterer til Fællesskabets regelværk. Der kræves systematisk samfinansiering med ansøgerlandene i forbindelse med alle investeringsprojekter. Kommissionen har siden 1998 arbejdet sammen med Den Europæiske Investeringsbank og de internationale finansieringsinstitutioner, navnlig Den Europæiske Bank for Genopbygning og Udvikling og Verdensbanken, med henblik på at lette samfinansiering af projekter med relation til førtiltrædelsesprioriteterne.

6. Betingethed

Fællesskabets bistand til finansieringen af projekter gennem de tre førtiltrædelsesinstrumenter Phare, ISPA og SAPARD er betinget af, at Polen overholder sine forpligtelser i henhold til Europaaftalen, træffer yderligere foranstaltninger for at opfylde Københavnskriterierne og især gør fremskridt for at realisere de specifikke prioriteter i dette reviderede tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98.

7. Tilsyn

Der føres tilsyn med implementeringen af tiltrædelsespartnerskabet inden for rammerne af Europaaftalen. Som det blev fremhævet af Det Europæiske Råd i Luxembourg, er det vigtigt, at Europaaftalens institutioner fortsat danner ramme for undersøgelsen af vedtagelsen og implementeringen af EU's regelværk. De forskellige dele af tiltrædelsespartnerskabet drøftes i de relevante underudvalg. Associeringsudvalget drøfter udviklingen generelt, fremskridt og problemer med opfyldelse af partnerskabernes prioriteter og mellemliggende mål tillige med mere specifikke anliggender, som indbringes for det af underudvalgene.

Phare-forvaltningsudvalget drager omsorg for, at foranstaltninger, der finansieres inden for rammerne af samtlige tre førtiltrædelsesinstrumenter, Phare, ISPA og SAPARD, både er indbyrdes forenelige og forenelige med tiltrædelsespartnerskaberne som fastlagt i samordningsforordningen (Rådets forordning (EF) nr. 1266/99, EFT L 161 af 26.6.1999, s. 68).

Tiltrædelsespartnerskabet kan om fornødent fortsat ændres i overensstemmelse med artikel 2 i forordning (EF) nr. 622/98.

(1) Fremstillingsrækkefølgen er den, der er anvendt i de periodiske rapporter fra 2000.